## El servici d’autobús de l’aeroport de Castelló manté la connexió amb València en setembre i octubre per a tots els vols internacionals

*** El bus que enllaça amb Castelló prolonga dos mesos l’extensió fins a València per a atendre els passatgers de les connexions internacionals**

El servici d’autobús que unix l’aeroport de Castelló i la ciutat de Castelló també connectarà amb València en setembre i octubre per a tots els vols internacionals.

El director general d’Aerocas, Justo Vellón, ha assenyalat que esta iniciativa “suposa una millora de l’accessibilitat de l’aeroport i del servici als passatgers internacionals”.

L’aeroport de Castelló disposa d’un servici discrecional d’autobús, amb horari adaptat al dels vols, que connecta l’aeroport amb l’estació d’autobusos de la ciutat de Castelló. Este servici, gestionat per la companyia Actuaciones Mediterráneo, cobrix tots els vols nacionals i internacionals (tant els d’anada com els de tornada) de les rutes regulars que opera la base castellonenca.

L’empresa de transport va ampliar en juliol i agost les seues prestacions, i va connectar també amb València (la parada se situa en l’estació d’autobusos) per a traslladar els passatgers de totes les rutes internacionals. Este enllaç amb la capital del Túria es mantindrà en setembre i octubre, fins que finalitze la temporada d’estiu, i donarà servici als passatgers de les rutes de Londres, Berlín, Milà, Brussel·les, Porto, Düsseldorf i Bucarest.

D’esta manera, el servici d’autobús discrecional enllaça amb Castelló per als vols de totes les rutes regulars i prolonga el trajecte fins a València per als vols de les connexions internacionals.

En tots els casos, la venda dels bitllets és en línia a través del web de la companyia d’autobusos, en què també es poden consultar els horaris.

A més d’este servici discrecional, l’aeroport de Castelló disposa d’un autobús llançadora que unix amb l’estació de tren de Torreblanca i permet connectar amb els servicis de Renfe, per a facilitar l’accés a les poblacions situades en l’eix Vinaròs-Castelló-València.

D’altra banda, l’aeroport compta amb servici de taxi i punts de lloguer de cotxes. Així mateix, disposa d’aparcament gratuït amb accés controlat.

Fecha: 08/09/2024